Se bildene fra bykrigen mot IS - tatt av norske Odd R. Andersen
I denne bildespesialen kan du se de dramatiske bildene til Odd R. Andersen, som følger irakiske styrker inne i Mosul. – Det blir endel uro i rekkene når soldatene jeg følger får vite at selvmordbombere i bil nærmer seg, sier Odd Andersen til VG over telefon fra Irak. Nordmannen jobber som fotograf i den franske nyhetsbyrået AFP. På onsdag angrep IS konvoien av irakiske spesialstyrker med tre ulike biler. To av dem ble stoppet med antitank-våpen, før de gjorde noen betydelig skade. VGs Midtøsten-korrespondent: Krigen mot IS: Journalistikk i skuddlinjen Da en tredje selvmordsbil nærmet seg, var Andersen på et tak sammen med irakiske soldater som styrer droner. Dronene sendes opp for å få oversikt over IS-krigernes bevegelser i de harde gatekampene som nå pågår i de østlige bydelene av storbyen Mosul. – Da bomben gikk av ristet hele bygningen og splinter regnet over oss. Da gjelder det bare å komme i dekning. Heldigvis ble ingen av oss skadet. Les VG+-reportasjen: En uke ved fronten mot IS Den rutinerte fotografen har dekket begge Irak-krigene, konfliktene i Somalia, Kongo og Rwanda. Han har bodd i Sarajevo og dekket krigshandlingene i både Libya og Syria. Han har jobbet i det amerikanske nyhetsbyrået Associated Press og vært sjef for Berlin-kontoret til franske Agence France Presse. Andersen forteller at de irakiske styrkene nå har blitt mer rutinerte i gatekampene, enn de var i starten av Mosul-offensiven. Nå går styrkene sakte frem, og tar en gate av gangen. Deretter sikrer de den gate, og gjør seg klar til neste, uten å forhaste seg. – De sivile jeg har møtt virker svært glade for fremrykkingen til de irakiske spesialstyrkene. – Det er ikke noen tvil om at IS vil tape slaget om Mosul til slutt, men det kan ta lang tid, sier Andersen. Under kan du se bildene fra Mosul-offensiven, tatt av VG-fotograf Harald Henden:
Da en selvmordsbomber fra IS sprengte seg i luften i Mosul onsdag denne uken, sto den prisbelønte norske fotografen på et tak rett ved.